Document ID: 32005R1739

ΚΑΝΟΝΙΣΜΌΣ (ΕΚ) αριθ. 1739/2005 ΤΗΣ ΕΠΙΤΡΟΠΉΣ
της 21ης Οκτωβρίου 2005
για καθορισμό των όρων υγειονομικού ελέγχου για την μετακίνηση των ζώων τσίρκου μεταξύ των κρατών μελών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (1), και ιδίως το άρθρο 23,
Εκτιμώντας τα ακόλουθα:
(1)
Σύμφωνα με την οδηγία 92/65/ΕΟΚ, είναι σκόπιμο να καθοριστούν ειδικοί όροι υγειονομικού ελέγχου για τη μετακίνηση των ζώων τσίρκου, κατά παρέκκλιση των γενικών κανόνων για τη μετακίνηση των ζώων που προβλέπονται στο κεφάλαιο ΙΙ της εν λόγω οδηγίας. Τα μέτρα που προβλέπονται στον παρόντα κανονισμό πρέπει να εφαρμόζονται σε περιοδεύουσες παραστάσεις, εμποροπανηγύρεις ή θεάματα με ζώα αλλά όχι σε μόνιμες εγκαταστάσεις όπως ορίζεται στο άρθρο 2 παράγραφος 1 στοιχείο γ) της οδηγίας 92/65/ΕΟΚ.
(2)
Για λόγους υγείας των ζώων, είναι αναγκαίο οι αρμόδιες αρχές να διαθέτουν ορισμένες πληροφορίες για τα τσίρκα και τις εμποροπανηγύρεις στις οποίες συμμετέχουν ζώα τσίρκου, ιδίως όσον αφορά τις μετακινήσεις τους μεταξύ των κρατών μελών. Συνεπώς είναι σκόπιμο να απαιτηθεί τα τσίρκα και οι εμποροπανηγύρεις να δηλώνονται στο κράτος μέλος και να καταγράφονται οι διαδρομές τους.
(3)
Τα τσίρκα και οι εμποροπανηγύρεις συχνά λειτουργούν έξω από το κράτος μέλος προέλευσής τους. Συνεπώς πρέπει να υπάρχει η δυνατότητα καταχώρισής τους στο κράτος μέλος στο οποίο διαμένουν συνήθως ή στο οποίο βρίσκονται, ακόμα και αν αυτό δεν είναι το κράτος μέλος προέλευσής τους.
(4)
Σε θεάματα με ζώα συμμετέχει ένα μόνο ζώο ή περιορισμένος αριθμός ζώων, ενδεχομένως ανεξάρτητης διαχείρισης και ιδιοκτησίας, τα οποία εκτρέφονται με πρωταρχικό σκοπό τη δημόσια επίδειξη ή τη ψυχαγωγία. Τα θεάματα με ζώα ενδέχεται να πραγματοποιούνται εκτός του κράτους μέλους προέλευσης, για παράδειγμα όταν ανήκουν σε τσίρκο ή όταν συμμετέχουν μεμονωμένα σε θεάματα όπως σε ψυχαγωγικές ή κινηματογραφικές δραστηριότητες. Συνεπώς, είναι επίσης σκόπιμο να περιληφθούν τα θεάματα με ζώα στο πεδίο του παρόντος κανονισμού.
(5)
Ο κίνδυνος για την υγεία του ζώου που συνεπάγεται από τη συμμετοχή του σε τσίρκο ή εμποροπανήγυρη συνδέεται άμεσα με το είδος του ζώου. Επομένως πρέπει να απαιτείται από τους υπεύθυνους τσίρκων και θεαμάτων με ζώα να κρατούν αρχεία με τις σχετικές πληροφορίες για την παρουσία των ζώων τους.
(6)
Είναι αναγκαίο να διευκολυνθούν οι έλεγχοι της υγειονομικής κατάστασης των ζώων τσίρκου. Λαμβάνοντας υπόψη τους διαφόρους τρόπους με τους οποίους τα ζώα τσίρκου μετακινούνται μέσα στην Κοινότητα, είναι σκόπιμο να προβλεφθούν διαβατήρια για τα ζώα τσίρκου στα οποία θα καταγράφονται όλες οι σχετικές πληροφορίες για την υγειονομική κατάσταση των ζώων, περιλαμβάνοντας λεπτομέρειες για τους επίσημους ελέγχους και τα εμβόλια.
(7)
Οι κανόνες για την υγειονομική κατάσταση των ζώων τσίρκου μπορούν να βασιστούν στις ίδιες αρχές στις οποίες βασίζεται η κοινοτική νομοθεσία για την υγεία των ζώων όσον αφορά το ενδοκοινοτικό εμπόριο κατοικίδιων ζώων σε εκμεταλλεύσεις καθώς και η οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (2) και η οδηγία 91/68/ΕΟΚ του Συμβουλίου, της 28ης Ιανουαρίου 1991, σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων (3). Ωστόσο, οι κανόνες αυτοί πρέπει να προσαρμοστούν στα ειδικά προβλήματα που προκύπτουν από τα εν λόγω είδη ζώων όταν διατηρούνται σε τσίρκα και εμποροπανηγύρεις και έχουν λάβει την ενδεικνυόμενη πιστοποίηση από επίσημο κτηνίατρο όπως ορίζεται στο άρθρο 2 παράγραφος 7 της οδηγίας 90/425/ΕΟΚ του Συμβουλίου (4).
(8)
Οι όροι υγειονομικού ελέγχου και η συνοδευτική τεκμηρίωση ή τα διαβατήρια έχουν θεσπιστεί για την ενδοκοινοτική μεταφορά γάτων, σκύλων και κουναβιών στον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου (5) και ιπποειδών στην απόφαση 93/623/ΕΟΚ της Επιτροπής (6). Τα ζώα τσίρκου αυτών των ειδών πρέπει συνεπώς να συμμορφώνονται με τους κανόνες για τα διαβατήρια και την υγεία των ζώων που ορίζονται στις εν λόγω πράξεις.
(9)
Για λόγους συνεκτικότητας, είναι σκόπιμο να επιτραπεί στην Ιρλανδία, την Κύπρο, τη Μάλτα και το Ηνωμένο Βασίλειο να εφαρμόσουν στα ζώα τσίρκου που μπορούν να προσβληθούν από λύσσα τους εθνικούς τους κανόνες για την απομόνωση οι οποίοι προβλέπονται στην οδηγία 92/65/ΕΟΚ.
(10)
Τα μέτρα που προβλέπονται στον παρόντα κανονισμό πρέπει να εφαρμόζονται με την επιφύλαξη της νομοθεσίας για την εφαρμογή του κανονισμού (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους (7).
(11)
Για να εξασφαλιστεί η πλήρης ιχνηλασιμότητα των ζώων τσίρκου, είναι αναγκαίο να καταγράφονται οι ενδοκοινοτικές μετακινήσεις των ζώων τσίρκου χρησιμοποιώντας το σύστημα TRACES που θεσπίστηκε με την απόφαση 2004/292/ΕΚ της Επιτροπής (8) και να εφαρμόζονται οι απαιτήσεις πιστοποίησης για το ενδοκοινοτικό εμπόριο όπως ορίζονται στον κανονισμό (ΕΚ) αριθ. 599/2004 της Επιτροπής, της 30ής Μαρτίου 2004, σχετικά με την καθιέρωση εναρμονισμένου υποδείγματος πιστοποιητικού και απολογισμού επιθεώρησης για το ενδοκοινοτικό εμπόριο ζώων και προϊόντων ζωικής προέλευσης (9).
(12)
Πρέπει να δοθεί επαρκής χρόνος που θα επιτρέπει την εφαρμογή των νέων απαιτήσεων που προβλέπονται στον παρόντα κανονισμό.
(13)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης κτηνιατρικής επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
Κατά παρέκκλιση του κεφαλαίου ΙΙ της οδηγίας 92/65/ΕΟΚ, ο παρών κανονισμός ορίζει τους όρους υγειονομικού ελέγχου που εφαρμόζονται στη μετακίνηση των ζώων τσίρκου μεταξύ των κρατών μελών.
Οι κανόνες για τα τσίρκα εφαρμόζονται mutatis mutandis στα θεάματα με ζώα.
Ο παρών κανονισμός εφαρμόζεται με την επιφύλαξη:
α)
των μέτρων που εφαρμόζονται σε ζώα που μπορεί να προσβληθούν από λύσσα σε ορισμένα κράτη μέλη όπως προβλέπεται στο άρθρο 10 παράγραφος 4 της οδηγίας 92/65/ΕΟΚ·
β)
των σχετικών κανόνων για την πιστοποίηση που προβλέπονται στη νομοθεσία για την εφαρμογή του κανονισμού (ΕΚ) αριθ. 338/97 για την προστασία των ειδών άγριας πανίδας και χλωρίδας με τον έλεγχο του εμπορίου τους.
Άρθρο 2
Ορισμοί
Για τους σκοπούς του παρόντος κανονισμού, εφαρμόζονται οι ακόλουθοι ορισμοί:
1)
«τσίρκο» νοείται μια περιοδεύουσα παράσταση ή εμποροπανήγυρη στην οποία συμμετέχουν ένα ή περισσότερα ζώα·
2)
«ζώο» νοείται ένα ζώο από τα είδη που αναφέρονται στο παράρτημα Α της οδηγίας 92/65/ΕΟΚ που διατηρείται για δημόσια επίδειξη για ψυχαγωγικούς ή εκπαιδευτικούς σκοπούς·
3)
«υπεύθυνος τσίρκου» νοείται ο ιδιοκτήτης του τσίρκου, ο αντιπρόσωπός του ή άλλο πρόσωπο που έχει τη γενική ευθύνη του τσίρκου·
4)
«επίσημος κτηνίατρος» νοείται ο επίσημος κτηνίατρος όπως ορίζεται στο άρθρο 2 παράγραφος 7 της οδηγίας 90/425/ΕΟΚ.
Άρθρο 3
Μετακινήσεις μεταξύ των κρατών μελών
Ένα τσίρκο μπορεί να μετακινηθεί σε άλλο κράτος μέλος μόνο εφόσον έχει καταχωρηθεί σύμφωνα με το άρθρο 4 και εφόσον συμμορφώνεται με τις διατάξεις των άρθρων 8, 9 και 10.
Άρθρο 4
Καταχώριση των τσίρκων
1. Τουλάχιστον σαράντα εργάσιμες μέρες πριν από τη μετακίνηση του τσίρκου σε άλλο κράτος μέλος, ο υπεύθυνος τσίρκου υποβάλλει γραπτώς αίτηση καταχώρισης στην αρμόδια αρχή του κράτους μέλους στο οποίο το τσίρκο έχει τη νόμιμη έδρα του ή στο κράτος μέλος στο οποίο βρίσκεται.
2. Μετά την παραλαβή της αίτησης που αναφέρεται στην παράγραφο 1, η αρμόδια αρχή διενεργεί όλους τους αναγκαίους ελέγχους για να διαπιστωθεί η συμμόρφωση προς τους όρους υγειονομικού ελέγχου που ορίζονται στον παρόντα κανονισμό.
3. Αν ικανοποιούνται οι όροι της παραγράφου 2, η αρμόδια αρχή εκδίδει:
α)
μοναδικό αριθμό καταχώρισης για το τσίρκο ο οποίος αρχίζει με τον κωδικό ISO του κράτους μέλους·
β)
αρχείο με τα ζώα του τσίρκου σύμφωνα με το άρθρο 5·
γ)
αρχείο σταθμών της περιοδείας σύμφωνα με το άρθρο 6·
δ)
διαβατήρια ζώων σύμφωνα με το άρθρο 7.
4. Η αρμόδια αρχή διατηρεί αρχείο με όλα τα έγγραφα που εκδίδει σύμφωνα με την παράγραφο 3.
Άρθρο 5
Μητρώο των ζώων
Το αρχείο με τα ζώα τσίρκου που αναφέρεται στο άρθρο 4 παράγραφος 3 στοιχείο β) είναι σύμφωνο με το υπόδειγμα που περιέχεται στο παράρτημα Ι και φέρει αριθμό καταχώρισης σύμφωνα με το άρθρο 4 παράγραφος 3 στοιχείο α). Κάθε σελίδα σφραγίζεται και υπογράφεται από τον επίσημο κτηνίατρο πριν εκδοθεί.
Άρθρο 6
Αρχείο σταθμών της περιοδείας
Το αρχείο σταθμών της περιοδείας που αναφέρεται στο άρθρο 4 παράγραφος 3 στοιχείο β) είναι σύμφωνο με το υπόδειγμα που καθορίζεται στο παράρτημα ΙΙ και φέρει αριθμό καταχώρισης σύμφωνα με το άρθρο 4 παράγραφος 3 στοιχείο α). Κάθε καταχώριση σφραγίζεται και υπογράφεται από τον επίσημο κτηνίατρο πριν από κάθε μετακίνηση, όπως αναφέρεται στο άρθρο 9.
Άρθρο 7
Διαβατήρια ζώων
1. Σύμφωνα με το άρθρο 4, η αρμόδια αρχή εκδίδει για κάθε ζώο τσίρκου, εκτός από τα ζώα που αναφέρονται στις παραγράφους 2, 3 και 4 του παρόντος άρθρου, διαβατήριο σύμφωνα με το υπόδειγμα που περιέχεται στο παράρτημα ΙΙΙ.
2. Σύμφωνα με το άρθρο 4, η αρμόδια αρχή εκδίδει για τα πτηνά και τα τρωκτικά στα τσίρκα συλλογικό διαβατήριο σύμφωνα με το υπόδειγμα που ορίζεται στο παράρτημα IV.
3. Σκύλοι, γατιά και κουνάβια στα τσίρκα πρέπει να έχουν διαβατήριο και υπόκεινται στους όρους υγειονομικού ελέγχου του κανονισμού (ΕΚ) αριθ. 998/2003.
4. Τα ιπποειδή στα τσίρκα πρέπει να έχουν διαβατήριο και υπόκεινται στους όρους υγειονομικού ελέγχου της απόφασης 93/623/ΕΟΚ.
Άρθρο 8
Υποχρεώσεις του υπεύθυνου τσίρκου
1. Πριν από την είσοδο τσίρκου σε άλλο κράτος μέλος, ο υπεύθυνος τσίρκου εξασφαλίζει ότι:
α)
τα αρχεία που αναφέρονται στο άρθρο 4 παράγραφος 3 στοιχεία β) και γ) ενημερώνονται δεόντως·
β)
όλα τα ζώα στο τσίρκο διαθέτουν δεόντως ενημερωμένα διαβατήρια·
γ)
τουλάχιστον δέκα εργάσιμες ημέρες πριν από την αναχώρηση, η αρμόδια αρχή του κράτους μέλους στο οποίο βρίσκεται το τσίρκο ενημερώνεται για την πρόθεσή του να μεταβεί σε άλλο κράτος μέλος.
2. Ο υπεύθυνος τσίρκου εξασφαλίζει ότι κάθε ζώο στο τσίρκο διατηρείται με τρόπο ώστε να αποφεύγεται η άμεση ή έμμεση επαφή με άλλο ζώο που δεν έχει καταχωρηθεί σύμφωνα με τον παρόντα κανονισμό.
3. Ο υπεύθυνος τσίρκου εξασφαλίζει ότι όλες οι πληροφορίες των αρχείων που αναφέρονται στο άρθρο 4 παράγραφος 3 στοιχεία β) και γ) φυλάσσονται για τουλάχιστον πέντε χρόνια.
Άρθρο 9
Απαιτήσεις για τη μετακίνηση των τσίρκων μεταξύ των κρατών μελών
1. Πριν από τη μετακίνηση ενός τσίρκου σε άλλο κράτος μέλος, ο επίσημος κτηνίατρος στο κράτος μέλος από το οποίο αναχωρεί:
α)
επαληθεύει ότι ο τόπος αναχώρησης δεν υπόκειται σε οποιοδήποτε ζωοϋγειονομικό περιορισμό λόγω ασθένειας από την οποία μπορεί να προσβληθούν τα ζώα του τσίρκου·
β)
μέσα σε δέκα εργάσιμες ημέρες πριν από την αναχώρηση επιθεωρεί όλα τα ζώα στο τσίρκο ώστε να εξασφαλίσει ότι είναι κλινικά υγιή·
γ)
επαληθεύει ότι το αρχείο με τα ζώα του τσίρκου που αναφέρεται στο άρθρο 4 παράγραφος 3 στοιχείο β) είναι ενημερωμένο και πλήρες την ημέρα της επιθεώρησης·
δ)
επαληθεύει ότι τα διαβατήρια των ζώων του τσίρκου είναι ενημερωμένα.
2. Αν ικανοποιούνται όλοι οι όροι που ορίζονται στην παράγραφο 1, ο επίσημος κτηνίατρος δηλώνει ότι το τσίρκο έχει άδεια να μετακινηθεί μέσα στις επόμενες 10 εργάσιμες ημέρες υπογράφοντας και σφραγίζοντας την τελευταία στήλη του αρχείου σταθμών της περιοδείας που αναφέρεται στο άρθρο 4 παράγραφος 3 στοιχείο γ).
Άρθρο 10
Πληροφορίες για τη μετακίνηση των τσίρκων μεταξύ των κρατών μελών
1. Ο υπεύθυνος τσίρκου, τουλάχιστον 48 ώρες πριν από τη μετακίνηση του τσίρκου από ένα κράτος μέλος σε άλλο, κοινοποιεί στην αρμόδια αρχή του κράτους μέλους αναχώρησης τις σχετικές πληροφορίες για τη συμπλήρωση του πιστοποιητικού ενδοκοινοτικού εμπορίου στο σύστημα Traces.
2. Η αρμόδια αρχή του κράτους μέλους αναχώρησης, μέσω του συστήματος Traces, κοινοποιεί τη μετακίνηση στην αρμόδια αρχή του κράτους μέλους προορισμού και στην αρμόδια αρχή του κράτους μέλους διαμετακόμισης κατά περίπτωση.
3. Στο υπόδειγμα του ενδοκοινοτικού πιστοποιητικού εμπορίου όπως ορίζεται στον κανονισμό (ΕΚ) αριθ. 599/2004, τα είδη και ο αριθμός διαβατηρίου των ζώων τσίρκου συμπληρώνονται στο σημείο I.31 για την ταυτοποίηση των ζώων/προϊόντων και ο παρών κανονισμός αναφέρεται στο μέρος ΙΙ.
Άρθρο 11
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Οκτωβρίου 2005.

Labels: 7
0
6